Blydskap, verligting toe boer borgtog kryLouis Grobler tydens sy vorige hofverskyning op 22 Julie. (Foto: Anja van der Merwe / Maroela Media) Familielede van Louis Grobler was sigbaar verlig en emosioneel toe borgtog van R30 000 Dinsdag in die Ermelo-landdroshof in Mpumalanga aan hom toegestaan is. Grobler, ŉ boer van dié omgewing, was tien dae lank in aanhouding ná ŉ voorval op sy plaas waarin twee kinders raakgery is. Borgtog is toegestaan nadat Grobler aan al die vereistes van ŉ borgtogaansoek voldoen het. Hy moet nou elke Vrydag tussen 06:00 en 09:00 en tussen 18:00 en 21:00 by die polisiestasie op Ermelo aanmeld totdat die saak afgehandel is. Die saak sal weer op 29 Augustus aangehoor word. Verdere borgtogvoorwaardes bepaal dat hy ook geen kontak met getuies mag maak nie en ook nie die huise of werkplekke van die klaers besoek nie. Louis Grobler verlaat die landdroshof op Ermelo nadat borgtog Dinsdag toegestaan is. (Foto: Maroela Media) Een van Grobler se beste vriende, Thapelo Mofokeng, het Dinsdag by die hof aan Maroela Media gesê hulle is “verskriklik verlig” dat borgtog nou toegestaan is. “Al wat hy nou wil doen is om huis toe te gaan om sy kinders te sien. Dis al waaroor hy gepraat het toe ek hom besoek het. “Ek is so bly vir sy gesin en dat hy vanaand ŉ lekker warm stort kan vat en is sy eie bed kan slaap. Hy moes die afgelope paar dae op ŉ staalbed slaap,” het Mofokeng gesê. Maroela Media het vroeër berig Grobler het op 15 Julie glo ondersoek ingestel toe hy mense in sy mielielande gewaar het. Twee kinders het toe glo uit die mielielande reg voor Grobler se bakkie ingehardloop. Die bakkie het albei kinders getref en een van hulle se been is gebreek. Hoewel ŉ onafhanklike ondersoeker bevind het dat die voorval ŉ ongeluk is, staan Grobler nou tereg op twee aanklagte van poging tot moord. Hy word ook daarvan beskuldig dat hy ŉ derde kind glo aangerand het met die doel om die kind ernstig te beseer. ’n Groep betogers Dinsdag buite die landdroshof op Ermelo. (Foto: Maroela Media) Landdros Thamsanqa Makhunga het Dinsdag in die uitspraak gesê dat hy die bewyse en argumente van die staat en die verdediging in sy besluit in ag geneem het. Die landdros het ook melding gemaak van ŉ vorige saak wat hy aangehoor het waarin daar ŉ geval van “sogenaamde wit-op-swart-geweld” was, en gesê dat hierdie saak ook in só ŉ lig gesien kan word. Hy het ook gesê hy weet dat die saak hewige reaksie onder die publiek en op sosiale media ontlok het en dat die skok wat die voorval in die gemeenskap veroorsaak het “verstaanbaar is”. Makhunga het egter gesê dat hierdie faktore nie afsonderlik gesien kan word nie en dat die hof hom deur die wet laat lei. “Skuld of onskuld sal tydens ŉ verhoor bewys word.” ŉ Klein groepie betogers – onder wie sommige in EFF-kleredrag geklee was – het weer Dinsdag by die hof saamgedrom. Daar was egter aansienlik minder mense en die betoging was deurentyd vreedsaam. Van die betogers, wat versoek het dat borgtog geweier word, het wel ná die uitspraak uitlatings gemaak dat die howe “rassisties” is.